Tuisblyma's se stryd om terug te keer werk toe - Jou Gesin | Solidariteit WêreldJou Gesin | Solidariteit Wêreld
Tuis › Artikels › Tuisblyma's se stryd om terug te keer werk toe
Vroue wat kinders kry en vir 'n ruk tuisbly voor hulle wil terugkeer werk toe, word dikwels slegs vir laer vlak, meer alledaagse en laer betaalde rolle oorweeg as wat hulle voorheen beklee het.
Navorsing wys daarop dat bestuurders wat verantwoordelik is vir indiensnemingbesluite van mening is dat ma's wat na 'n paar jaar van kinders grootmaak na die arbeidsmag terugkeer, minder toegewyd sou wees, nie hul volle tyd en aandag sou gee nie en moontlik hul vaardighede verloor het. Dit kan tot gevolg hê dat dié vroue van werkgewer of loopbaan verander of selfs besluit om nie weer te werk nie.
Lunga Tukani, MBA-alumnus van die Universiteit Stellenbosch Bestuurskool (USB) en bydraer tot die USB 2021 Vroueverslag, se navorsing het bevind dat hierdie vooroordele en negatiewe persepsies nie net die grootste struikelblokke vir tuisblyma's is om hul loopbane weer voort te sit nie, maar ook organisasies in gevaar stel om nie geslagsgelykheidsdoelwitte te haal nie en moontlik 'n skending van die Wet op Gelyke Indiensneming is, waarin die weiering van gesinsverantwoordelikheid 'n grond vir onbillike diskriminasie is.
Vroue is volgens Tukani reeds onderverteenwoordig in die werkplek, en veral in senior posisies. "Om struikelblokke te ervaar wanneer hulle weer die arbeidsmark wil betree, is tot verdere nadeel van vroue en belemmer pogings om gelykheid in die werkplek te bewerkstellig. Professionele en gekwalifiseerde vroue wat 'n bydrae in die werkplek wil maak, word dus effektief gestraf omdat hulle kinders kry."
Tukani het 'n studie op 'n groep Suid-Afrikaanse lynbestuurders gedoen om die invloed van die vooroordele van aanstellingsbestuurders rakende tuisblyma's se pogings om weer te werk te toets.
Met die oorweging van 'n tuisblyma se CV was die bestuurders se hoofindruk dat vroue minder bekwaam en minder toegewyd sou wees, dat hul kindersorgpligte hul prestasie negatief sou beïnvloed en dat hulle nie gewillig of in staat sou wees om ekstra tyd in te sit nie. Daar was ook kommer dat ma's meer aftyd sou nodig hê as ander werknemers.
Terwyl dit 'n positiewe aspek is dat bestuurders gunstige opvattings het oor die vaardighede en eienskappe van tuisblyma's, veral wanneer dit by spanbou en samehorigheid kom, aangesien hulle beskou word as meer volwasse, geduldig en emosioneel intelligent, was die nadeel die laer posvlakke waarvoor hulle oorweeg word.